MEPs membri tal-Partit Popolari Ewropew jilmentaw dwar id-deċiżjoni ta' Manfred Weber mal-ġurnal Politico Jidher, skont il-ġurnal Politico, li diversi membri tal-Partit Popolari Ewropew ma tantx huma kuntenti bl-għażla ta’ Simon Busuttil bħala s-Segretarju Ġenerali tal-akbar grupp politiku fil-Parlament Ewropew. Skont il-ġurnal, diversi kienu dawk li akkuża lil Manfred Weber, l-MEP Ġermaniż, li għażel lil Simon Busuttil mingħajr ħafna konsultazzjoni u għamel dan biex jikkonsolida l-poter tiegħu, fil-Partit Popolari Ewropew wara li ma rnexxilux isir President tal-Kummissjoni Ewropea. Minkejja li kien il-kandidat tal-Partit Popolari Ewropew, il-mexxejja tal-Unjoni Ewropea ma qablux li għandu jkun hu li jmexxi l-Kummissjoni u minflok għażlu lil Ursula von der Leyen anke jekk ma kkampanjatx għall-kariga. L-akbar kritika, li skont il-Politico qed jaqla’ Weber internament, hija dwar il-ħatra ta’ Simon Busuttil. Huma qed jisħqu li Weber ried jagħżel lil xi ħadd viċin tiegħu anke jekk skonthom, Busuttil ma tantx għandu esperjenza fil-Parlament Ewropew u fil-Partit Popolari Ewropew. Jidher li l-Ewroparlamentari qed jistaqsu wkoll għaliex intagħżel Malti li jirrappreżenta partit li għandu biss żewġ MEPs membri. Weber u Busuttil kemm-il darba dehru flimkien. Weber kien wara Busuttil meta dan ikkampanja biex sar Kap tal-Partit Nazzjonalista fl-2013 u anke indirizza mass meeting tal-Partit Nazzjonalista fl-2017. Kienet Roberta Metsola li ma’ Politico faħħret u ddefendiet l-għażla tal-eks Kap tal-Oppożizzjoni Simon Busuttil u saħqet li l-kompetenza u l-meritokrazija rebħu fuq ir-realtajiet ġeografiċi.